**Segítsünk kárpátaljai barátainknak értelmes és ellenőrzött módon!**

A Szent Imre Gimnázium hosszú éveken keresztül a Kárpátaljai Egyházmegyei Karitász 45 szociális intézménye egyik legnagyobb fenntartójának bizonyult. Ezek az intézmények (ingyenkonyhák, gyermek-rehabilitációs központok, óvodák, hátrányos helyzetű gyerekek napközijei, idősek otthona stb.) többnyire semmilyen állami támogatásban nem részesülnek, a fenntartást adományokból próbálják megoldani.

Kulcskérdés, hogy a dolgozókat (akik többnyire maguk is rászorulók) ki tudják fizetni.

Óriási segítség volt ebben, hogy a Gimnázium egy-egy osztályában összeálltak a szülők, és egy-egy szociális segítőnek a munkabérét (ami itthon nevetséges összeg) havi szinten összeadták.
Ez a fajta támogatás ráadásul megtartja helyben az embereket és megerősíti a közösségeket. Olyan „adomány” egy-egy rászoruló családapának vagy -anyának, amivel megtartja emberi méltóságát és a közösség értékes tagjának érezheti magát. Így „duplán segítettünk”: a családokat és a rászorulókat segítő intézményeket is.

Azóta az osztályok többsége elballagott és így a támogatás is megszűnt. Most az újabb osztályokat szeretnénk megszólítani ezzel a nagyon konkrét segítési lehetőséggel.

Lehetőség van arra is, hogy egyszerűen egy rászoruló családnak küldjenek rendszeres segítséget, ilyenkor az osztály információt kap, melyik családot támogatják.

Mindkét esetben a támogató egy évre vállalja fel egy havi összeg küldését. Kárpátaljai munkatársaink félévenként beszámolót küldenek, az átvételi elismervényekkel együtt.

Természetesen egyszeri támogatást is örömmel fogadnak, ezt jellemzően élelmiszerre, gyógyszerre, tűzifára fordítják a rászorulók részére.

Számlaszám:

Kárpátaljai Családokért Egyesület
OTP Bank
11742348-21455979

Kérjük, a "Közlemények" rovatban tüntessék fel, milyen célra szánják az adományt.

Az egyeztetéshez és a visszajelzésekhez pedig szükség van a támogatók elérhetőségére - ezért kérjük, jelezzék ezt a következő címen:

karpatalja.segitek@gmail.com